I løbet af juni afholder Fødevarestyrelsen to møder om økologisk omlægning. Og der er stor opbakning til projektet. Indtil videre har 160 kommuner, sygehuse og uddannelsesinstitutioner tilmeldt sig. Deraf er flere af dem nordjyske. Aalborg og Hjørring Kommune kommer. Og sygehusene fra Aalborg, Himmerland og Vendsyssel ligeså. - Jeg er meget positivt overrasket over, at så mange kommuner og instutioner griber denne mulighed og viser interesse for omstilling til økologi, siger fødevareminister Mette Gjerskov (Soc.Dem.). Og netop Mette Gjerskov og regeringen har på finansloven afsat 56 millioner kroner til at støtte udbredelsen af økologi i de offentlige kantiner. Hun håber, det kan gavne miljøet, naturen og dyrevelfærden, hvis økologien udbredes i det offentlige. Møderne foregår den 12. juni i Roskilde og 19. juni i Lystrup. De afholdes af NaturErhvervstyrelsen, Fødevarestyrelsen og Madkulturen samt en række aktører på markedet.

Opsummering:
Nordjyske kommuner og sygehuse viser stor interesse for økologi. Det glæder fødevareminister Mette Gjerskov.